Am nöggschta Tag (sprich Mittwuch) hemmer üs zum Castel ufgmacht. Miar (Eti) isch nit soooo wohl gsi (Diaröööhhh seit ma glaub). Aber miar sind denn mol döt hi und noch dr Wachablösig simmer aber wieder retour ins Hotel. Miar isch echt nit so guat ganga. Und noch ama klina Pfus hani denn au Fiaber gha. Hmmm das isch eba no blöd wemma grad imana Malariagebiat gsi isch. Jo und so hemmer via Hotel a Dökti  kho loh. Dr Dr. Thyga isch denn mitara Assistentin kho und het super Dütsch gredet. Got biz eifacher zum schwätza. Noch Bluat- und Urinprob het er denn Medis verschrieba (Antibiotika und so na grusigs Züg zum suufa) und het sich für da nöögschti Morga wieder akündigt. Es isch denn kei Malaria gsi und am nöggschta Morga isch wieder biz besser ganga. Er het denn gmeint, dass miar wieder söllen alüta sobald i wieder Fiaber heg. Jo denn machemer halt was lockers nit wohr. A Sightseeingtour mit am rota Bus  hemmer denn gmacht. Es isch denn au wieder biz besser ganga, aber nit würklich guat. Wommer wieder im Zimmer gsi sind…huara Scheiss wieder 38.5 Grad. Guat i han denn wella aswo go a Bluattescht macha loh wüll dr Dr. Thyga supertüür gsi isch (öppa 500 Stutz für zwei Mol kho). Das isch denn aber nit möglich gsi und so hemmer ihm halt wieder aglüta. Nomol dia üblicha Teschts. Wieder kei Malaria.